2012-yilda ish o‘rinlari tashkil etish va aholi bandligini ta’minlash dasturi to‘g‘risida

O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasining Hukumati tomonidan kiritilgan 2012-yilda ish o‘rinlari tashkil etish va aholi bandligini ta’minlash dasturi tasdiqlansin.
 2. O‘zbekiston Respublikasi Hukumati:
 2012-yilda hududlar va bandlik yo‘nalishlari bo‘yicha 967,5 mingta yangi ish o‘rni tashkil etish dasturi so‘zsiz bajarilishi yuzasidan zarur chora-tadbirlarni amalga oshirsin;
 o‘z sa’y-harakatlarini Mamlakatimizda demokratik islohotlarni yanada chuqurlashtirish va fuqarolik jamiyatini rivojlantirish konsepsiyasini, mehnat bozorining joriy hamda istiqboldagi ehtiyojlarini, nufus rivojlanishining o‘ziga xos xususiyatlarini, hududlarni ijtimoiy-iqtisodiy rivojlantirish hamda iqtisodiyot tarmoqlarini rivojlantirishning ustuvor yo‘nalishlarini hisobga olgan holda qabul qilingan 2012-yilda ish o‘rinlari tashkil etish va aholi bandligini ta’minlash dasturining ro‘yobga chiqarilishiga qaratsin.
 3. Qoraqalpog‘iston Respublikasi Vazirlar Kengashining Raisi, viloyatlar va Toshkent shahar hokimlari;
 tegishli hududlarda 2012-yilda ish o‘rinlari tashkil etish va aholi bandligini ta’minlash dasturida belgilangan asosiy yo‘nalishlar va ko‘rsatkichlar bajarilishini ta’minlasinlar;
 asosiy e’tiborni ish bilan band bo‘lmagan aholini ishga joylashtirish yuzasidan faol chora-tadbirlarni amalga oshirish yo‘li bilan ishsizlikning oldini olishga, shu jumladan, ish o‘rinlari tashkil etishga, aholining kam ta’minlangan toifalarini, birinchi navbatda, ko‘p bolali ayollar, nogironlar va ishsizlarni ish bilan ta’minlashning samarali shakllarini rivojlantirishga, oilaviy va xususiy tadbirkorlikni tashkil etishga, kasanachilikni rag‘batlantirishga, bo‘shab qolgan xodimlarni, ta’lim muassasalarining bitiruvchilarini, eng avvalo, kasb-hunar kollejlarining bitiruvchilarini egallagan mutaxassisliklariga muvofiq ishga joylashtirishga, muntazam amal qilib turuvchi “korxona — kollej” aloqalarini yo‘lga qo‘yishga qaratsinlar.
 4. O‘zbekiston Respublikasi mehnat va aholini ijtimoiy muhofaza qilish vaziri 2012-yilda ish o‘rinlari tashkil etish va aholi bandligini ta’minlash dasturi bajarilishining borishi to‘g‘risidagi axborotni hamda zarur materiallarni yilning har choragida Qonunchilik palatasiga yuborsin.
 5. Ushbu qaror O‘zbekiston Respublikasi Oliy Majlisining Senatiga yuborilsin.
 6. Ushbu qaror qabul qilingan kundan e’tiboran kuchga kiradi.